Toshkent hayvonot bog‘ida ayol yosh qizaloqni ayiq qafasiga tashlab yubordi

Davomi: Toshkent hayvonot bog‘ida ayol 3 yoshli qizchani ayiq qafasiga tashlab yuborgani yuzasidan jinoyat ishi qo‘zg‘atildi
Toshkent hayvonot bog‘ida ayol kichkina qizaloqni ayiq volyeriga tashlab yubordi, deya xabar bermoqda bog‘ matbuot xizmati.

Qayd etilishicha, 28-yanvar kuni soat, taxminan, 12:00 larda yosh ayol noma’lum sabablarga ko‘ra xaloyiqning ko‘z oldida kichkina qizaloqni ayiq qafasiga tashlab yuborgan.
“Zuzu laqabli Kavkaz qo‘ng‘ir ayig‘i o‘z volyerida yotib olib, qizaloqni metall to‘siq ustidan otib yuborgan ayol harakatlarini kuzatdi. Mehmonlarimiz va xodimlarimizning urinishlariga qaramasdan, ayolni to‘xtatib qolishning imkoni bo‘lmadi. U bolani yirtqichning qafasiga otib yuborishga erishdi. Zuzu ayig‘imiz sekingina zovurga tushib, qizaloqni hidlab ko‘rdi va undan uzoqlashdi”, – deyiladi xabarda.
Qayd etilishicha, ayiq qizaloqqa zarar yetkazmagan. Shuningdek, “Yirtqichlar” bo‘limi xodimlari tez harakat qilishgan va ayiqni ichki xonaga olib kirishga muvaffaq bo‘lishgan.
Bola volyerdan olib chiqilgan hamda hayvonot bog‘ining hamshirasi tomonidan ko‘rikdan o‘tkazilgan. Qizaloq yirtqich tishlari va panjalaridan emas, faqat qariyb 5 metr balandlikdan yiqilish tufayli jarohat olgan. Dastlabki ko‘rikda urilishlardan tashqari ko‘zga ko‘rinarli jiddiy shikastlar aniqlanmadi.
Ayni damda huquqni muhofaza qilish organlari tomonidan voqea sabablari o‘rganilmoqda. Bola shifokorlar nazorati ostida.